  Виталий Пронин Кун Думаысь депутатъёс А. Исаев, А. Загребин но А. Василенко.«Огъя Россия» партилэн Удмуртиысь ёзэзлэн приёмнояз журналистъёсын пумиськылӥзы Кун Думаысь депутатъёс А. Исаев, А. Загребин но А. Василенко. Соос ивортӥзы Кун Думаын берло дыре эскерем ужпумъёс, кутэм законъёс сярысь. Но нырысь ик депутатъёс Россиын ортчись бадӟым ужрадэ пыриськизы: нырысетӥ нылкышно космонавтлы Валентина Терешковалы, 80 аресъем юбилееныз ӟечкыласа, открытка гожтӥзы. Валентина Владимировналы таӵе открытка гожтозы Удмуртиысь 100 адямиос. Пӧлазы - ужын но наукаын вормонъёс басьтыса тыршисьёс, егитъёс, нылпиос.-  Ми данъяськиськом, Валентина Терешкова «Огъя Россия» партилэн фракцияз пыре шуыса, - пусйиз Андрей Исаев. - Со мыло-кыдо ужа законъёс бордын.                                                                                                                               Андрей Исаевлэн верамезъя, Кун Думаын ортчем толэзь туж кысык вал. Кылсярысь, кутэмын дунтэк приватизациез нуйтон сярысь закон. Та сярысь вераськонъёс 1990-тӥ аръёсысен мынӥзы ни. 6 пол вошъяськиз приватизациез йылпумъян дыр. Но калыклэсь вазиськонъёссэ лыдэ басьтыса, табере улон сэрегез дунтэк приватизировать карыны луэ котьку. Со понна нимысьтыз дыр тупатэмын ӧвӧл ни.Нырысетӥ лыдӟемен кутэмын ожъёсын быремъёслэсь синпелетъёссэс, шайвылъёссэс утьыса возён сярысь закон. Интыосысь власть сюлмаськыны кулэ сыӵе интыосты  чылкыт возён, тупатъян сярысь. 9-тӥ маёзь та законэз быдэсак кутыны чакламын.Кун Думаын лэчыт вераськон ӝутэмын вал вузъёслы коньдон висъянэз рос-прос радъян сярысь.- Россиысь Дышетонъя но наукая министерстволэн бурд улаз ужась вузъёсын одӥг студентлы араз 150-170 сюрс манет кошке. Нош удысъёсъя вузъёсты чаклано ке - 70-80 сюрс. Шуом, гурт удысъя академиосын, медициная академиосын сомында усе, - пусъе депутат Алексей Загребин.- Нош Экономикая вылӥ школаын одӥг студентэз дышетон понна араз 380 сюрс манет висъяське, - азинтэ Андрей Исаев. - Мар кулэ экономистэз дышетон понна? Парта, Интернет но дышетӥсь. Мар кулэ эмъясез дышетон понна? Дуно, туала оборудование. Тазьы учкыса ик, адӟиське: удысъёсъя вузъёс секыт югдуре шедемын. Озьы луыны кулэ ӧвӧл. Зэм, ас вакытаз министерствоослэн бурдъёссы улын ужась вузъёсты Дышетонъя но наукая министерстволы сётыны чакламын вал. Но министерствоос туж юн ӵыжаськизы. Со дыре ик асьсэос вузъёссылы азинскыны луонлык уг кылдыто. Озьы луыны кулэ ӧвӧл.Вузъёслы коньдон висъянэз рос-просгес радъяны курыса, Кун Дума вазиськиз Россиысь Правительстволэн Тӧроезлы Дмитрий Медведевлы.Нырысетӥ лыдӟемен кутэмын пиналъёсты 14 арескысен ужатыны лэзись закон. Зэм, али отын пусъемын, пинал нуналаз троссэ 5 час ужаны быгатоз шуыса, но Андрей Исаевлэн верамезъя, кыкетӥ лыдӟонъёс азьын законэ 4 час кельтэмын луыны кулэ. Со сяна, депутатъёс рос-прос ужало электрон сигаретъёсты огшоры тамак радэ пыртон бордын. Угось эмъясьёслэн верамзыя, электрон сигарет но тазалыклы туж бадӟым изъян вае.- Но алон гинэ уз юртты, - шуэ Андрей Константинович. - Адями малпаз ке уродмытӥсь суретъёсын эшъяськыны, амал одно шедьтоз. Соин ик нырысь интыын - таза улонэн эшъяськытон, егитъёслы спортэн вырон понна пӧртэм луонлыкъёс кылдытон.Елена Васильева Туспуктэм: udmpravda.ru   Теги: политика Удмуртиезазинтон  